Folketing
2003-05-22

Ved betænkningsafgivelsen for lovforslag nr. L 220 har vi i Socialdemokratiet besluttet at undlade at stemme. Det gør vi så ud fra den ene betragtning, at med den udvikling i bilpriserne, som vi har set, vil vi ikke medvirke direkte til, at prisskruen, afgiftsskruen, bliver accelereret yderligere. Det er så også den eneste seriøse grund, man overhovedet kan fremdrage, til at undlade at stemme i stedet for at stemme imod, for ærlig talt må man sige, at lovforslaget bestemt ikke er kønt. Det er et bureaukrati uden lige, der nu startes inden for branchen. Justering af priser i én uendelighed. Det virker fuldstændig uoverskueligt, når man ser, hvilket prishysteri der nu kommer ud af det her. Der bliver i høj grad usikkerhed for køberne. Hvornår skal man købe? Hvornår bliver priserne justeret? Hvornår skal forhandlerne reagere? Deres listepriser er væk, de eksisterer ikke længere. Det statistiske grundlag har vi selvfølgelig fået belyst også fra Danmarks Statistik. Det viser, hvordan det i højeste grad er usikkert, og i bedste fald i hvert fald kun er anvendeligt på lang sigt.